E-tol: “Massaprotes onwaarskynlik” – regeringDie regering het Donderdag aangedui ŉ massaprotes oor die inwerkstelling van die e-tolstelsel op Gautengse hoofweë is onwaarskynlik. “Die toename van die hoeveelheid mense wat al e-tolskyfies aangeskaf het, dui nie daarop dat daar ŉ groot hoeveelheid mense gaan wees wat gaan betoog nie,” het Phumla Williams, hoof van die regering se kommunikasiediens, gesê. “Ons glo ons is ŉ land van wetsgehoorsame inwoners en ŉ groot hoeveelheid het al vir e-tol geregistreer.” Sy het gesê die ongelukkigheid oor die e-tolstelsel was aanvanklik oor die hoë tariewe, en nie omdat motoriste teen die beginsel was om vir beter snelweë te betaal nie. “Die kwessie oor die hoë tariewe is wel aangespreek.” Intussen het die kabinet Woensdag se uitspraak in die appèlhof in Bloemfontein verwelkom wat die Bondgenootskap teen Stedelike Tol (OUTA) se aansoek van die hand gewys het. OUTA het appèl aangeteken teen regter Louis Vorster se uitspraak op 13 Desember 2012 dat die e-tolstelsel in Gauteng kan voortgaan. OUTA het aangevoer dat daar baie foute in die uitspraak was. “Die kabinet versoek motoriste om die wet te gehoorsaam, goeie burgerskap te toon en hul bydrae te maak om Suid-Afrika ŉ beter plek te maak deur vir e-tol te registreer, en vir die wêreldgehaltepaaie te betaal,” het Williams bygevoeg. Williams het gesê Dipuo Peters, die minister van vervoer, sal aankondig wanneer die stelsel in werking gaan tree.